Aalborg Kommune og Nordjyllands Politi opfordrer til at være opmærksom på mistænkelige opkald fra folk, der foregiver at ringe fra et ministerium, hvorefter der spørges efter personfølsomme oplysninger.

Flere borgere i Nordjylland har oplevet at blive ringet op af folk, der oplyser, at de ringer fra et ministerium og fortæller, at de er i gang med en forbrugerundersøgelse. Derefter bliver der spurgt ind til personfølsomme oplysninger så som adresse og cpr-nummer, ligesom der blandt andet også spørges ind til, om man modtager hjemmehjælp og i så fald hvor tit. Funktionschef i Aalborg Kommune, Michael Binderup, har ikke kunnet få bekræftet, at sådanne undersøgelser skulle være i gang. Derfor advares borgerne nu om at videregive følsomme oplysninger. Skulle man blive kontaktet, anbefaler Nordjyllands Politi at afvise personen og underrette Nordjyllands Politi på 114. OPDATERING: Advarslen er nu trukket tilbage. Der var tale om en rigtig brugerundersøgelse fra Social- og ældreministeriet.